Diari Oficial de la Generalitat Valenciana


Sumari del DOGV 6765, del 02-05-2012 (2012/4111)

ORDE 11/2012, de 20 d'abril, de la Conselleria d'Economia, Indústria i Comerç, per la qual es regulen les ajudes Comerç Innova i Continuïtat Empresarial a la pime comercial per a l'exercici 2012.
---------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6765

Data del DOGV
:   02-05-2012

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2012/4111


Data del document
:   20-04-2012

Organisme emissor
:   Conselleria d'Economia, Indústria i Comerç

Tipus de document
:   Ordre

Anàlisi jurídica

 Descriptors 

:   * ajuda pública

ORDE 11/2012, de 20 d'abril, de la Conselleria d'Economia, Indústria i Comerç, per la qual es regulen les ajudes Comerç Innova i Continuïtat Empresarial a la pime comercial per a l'exercici 2012. [2012/4111]  
El comerç és una activitat viva intensament relacionada amb les persones, per la seua condició de servici de naturalesa eminentment social, i com a tal sotmesa a contínues transformacions en el seu desenrotllament. Les relacions interpersonals que s'hi produïxen fan que esta activitat siga més sensible a les transformacions a l'entorn, així com en els hàbits de la conducta dels individus; canvis que es fan molt més ràpids amb la universalitat que els actuals mitjans tecnològics introduïxen en aquella relació, accentuats hui pels factors determinants de la nova economia com la globalització dels mercats, l'evolució de les tecnologies de la informació, la reducció de costos de comunicació i transports, la internacionalització financera i l'eclosió del comerç electrònic.  
  
Una de les característiques més rellevants de l'estructura comercial de la Comunitat Valenciana és la presència d'un dens teixit d'empreses de dimensió molt reduïda, moltes d'estes de caràcter familiar. Este teixit empresarial desenrotlla una missió complexa, ja que, a més de les funcions estrictament comercials, afig altres valors de vertebració social per la seua relació directa amb el consumidor i per l'arrelament al territori que aporten al seu entorn urbà. Tot això justifica àmpliament la política que la Generalitat desenrotlla a través d'incentius capaços d'estimular l'evolució del comerç des dels formats més tradicionals a les fórmules més avançades quant a competitivitat.  
  
No obstant això, l'actual crisi econòmica ha determinat que nombroses empreses hagen hagut d'afrontar una reducció generalitzada dels seus ingressos i volum de negoci i que tinguen grans dificultats de finançament per a la seua pròpia estabilitat. Per això, és més necessari que mai adoptar una sèrie de mesures extraordinàries i urgents que potencien la iniciativa empresarial i afavorisquen el dinamisme del sector comercial i de la nostra economia en el seu conjunt.  
El desenrotllament equilibrat de l'estructura comercial i l'incentiu a la innovació i a l'emprenedorisme en una cultura empresarial de la qualitat és l'eix de la política comercial que es pretén desenrotllar durant este període. L'adaptació de l'empresa als canvis que s'estan produint en un context econòmic d'especial dificultat, les derivades de la consolidació de la Unió Europea, així com les noves modalitats o fórmules de servici al consumidor exigixen inversions en equipament i noves tecnologies de la informació, en un marc d'excel·lència i qualitat, necessàries per a mantindre i acréixer la competitivitat individual de les empreses comercials, procurant que el creixement del sector es produïsca amb la màxima eficiència i de mode harmònic, equilibrat i plenament integrat al territori.  
Les modificacions, en pro de la competència en els mercats, introduïdes en el marc legal que regula l'activitat necessiten d'instruments financers de caràcter estratègic que estimulen la pime a acomodar la seua conducta als canvis del mercat i acréixer-ne l'eficàcia davant del consumidor en condicions de competitivitat junt amb les restants formes de distribució. Per a garantir un desenrotllament equilibrat del sector en eixe context i per a acompanyar la pime comercial en el seu camí per entre els desafiaments que el nou entorn de la societat de la informació i el coneixement li presenten, la Conselleria d'Economia, Indústria i Comerç ha considerat convenient consolidar i especialitzar les ajudes adreçades a estes en este programa singular d'acció.  
En este moment, és necessari incidir en els actuals nivells de formació, qualitat, innovació i inversió de les empreses de la Comunitat Valenciana, i en especial de les pimes, pel seu paper de vertebració del territori i en el manteniment d'una cultura urbana pròpia, així com continuar aprofundint en l'enriquiment i diversificació del teixit industrial, comercial i de servicis annexos.  
Un altre factor que cal tindre en compte en l'actual context econòmic és el foment de l'emprenedorisme en el sector, afavorint la incorporació de nous empresaris a l'exercici de l'activitat comercial, alhora que es referma la presència d'esta activitat en determinats entorns urbans.  
Es tracta, en definitiva, de continuar incrementant les actuals condicions de competitivitat internacional de la Comunitat Valenciana, com un dels factors determinants en el manteniment d'un desenrotllament equilibrat i sostenible en el temps, en un entorn socioeconòmic caracteritzat per la caiguda de la demanda i la forta intensificació de la competència a escala mundial.  
Amb això pretenem aportar un teixit comercial ric, equilibrat i atractiu al conjunt de tots els factors necessaris per a la millora de la competitivitat internacional de la Comunitat Valenciana i, a través d'això, aconseguir la consolidació i creació d'ocupació.  
S'assenyala que les ajudes que es concedisquen d'acord amb el que disposa esta orde, ho seran en el marc del Reglament (CE) núm. 1998/2006, de la Comissió, de 15 de desembre de 2006, relatiu a l'aplicació dels articles 87 i 88 del Tractat a les Ajudes de minimis (DOUE L 379/5, de 28 de desembre de 2006). En conseqüència, les ajudes disposades en esta orde no necessiten ser notificades a la Comissió Europea, pel fet de no complir els requisits de l'antic article 87 del TCE, actualment article 107 del Tractat de Funcionament de la Unió Europea, perquè s'acullen al reglament adés esmentat.  
Les ajudes objecte d'esta convocatòria no vulneren l'article 107.1 del TFUE i no falsegen o amenacen falsejar la competència, ja que totes estan acollides al reglament de minimis.  
Així, en compliment del que establix el capítol IV de Llei 3/2011, de 23 de març, de la Generalitat, de Comerç de la Comunitat Valenciana, esta orde establix un marc de suport a les accions que tenen per objectiu la dinamització de l'activitat comercial de la Comunitat Valenciana, impulsant la modernització de les pimes comercials, a través de la innovació, la incorporació de noves tecnologies i el foment de l'emprenedorisme, incentivant la realització de projectes i actuacions necessaris per a aconseguir l'increment en l'eficiència i competitivitat, i d'esta manera continuar contribuint a la progressiva i harmònica adaptació de la nostra estructura comercial a les pautes de l'economia avançada, que garantisca als consumidors de la Comunitat Valenciana unes empreses comercials capaces de satisfer-ne eficientment les demandes.  
  
Per això, i en virtut de les facultats que em conferix l'article 28 de la Llei 5/1983, de 30 de desembre, del Govern Valencià, i l'article 47 del text refós de la Llei d'Hisenda Pública Valenciana,  
  
  
ORDENE  
  
TÍTOL I  
Disposicions generals  
  
Article 1. Objecte i àmbit  
1. Mitjançant esta orde s'establixen les bases reguladores i s'efectua la convocatòria per a la concessió d'ajudes destinades a la millora de competitivitat i el foment de la qualitat i la innovació de les pimes comercials, a través dels projectes Comerç Innova i Continuïtat Empresarial per a les actuacions que s'indicaran, d'acord amb les consignacions pressupostàries que per a l'exercici 2012 establisca la Llei de Pressupostos de la Generalitat.  
2. Les accions susceptibles de suport són les establides en esta orde per a cada tipus d'ajuda, i se subjectaran al que disposen els apartats següents:  
a) Els sol·licitants podran executar els projectes, durant l'exercici 2012, una vegada presentada la sol·licitud o sol·licituds, sense esperar que la concessió de l'ajuda es produïsca i sense que això prejutge la decisió que finalment s'adopte. Els projectes iniciats amb anterioritat a la data de presentació de la sol·licitud no seran considerats objecte de suport.  
b) Es podrà subcontractar l'activitat objecte de la subvenció fins al 100% d'esta, i en este cas caldrà ajustar-se al que disposa l'article 29 de la Llei 38/2003, de 17 de novembre, General de Subvencions.  
  
Article 2. Naturalesa de les ajudes  
1. Les ajudes establides en esta orde tindran la naturalesa jurídica de subvencions públiques.  
2. Les ajudes concedides en virtut d'esta orde no necessiten ser notificades a la Comissió Europea, per no complir tots els requisits de l'apartat u de l'article 107.1 del TFUE, atés que les ajudes s'acullen al règim de minimis i pel seu import no suposen un falsejament de la competència que afecte els intercanvis comercials entre els estats membres, i per tant, estan sotmeses al Reglament (CE) número 1998/2006 de la Comissió, de 15 de desembre de 2006 (DOUE L 379, de 28 de desembre de 2006).   
3. En queden excloses les empreses en crisi definides en les directrius comunitàries sobre ajudes estatals de salvament i de reestructuració d'empreses en crisi (DOUE C 244 d'1 d'octubre de 2004).  
4. Estes ajudes no seran aplicables als sectors d'activitat enumerats en l'article 1 de l'esmentat reglament (ce) núm. 1.998/2006, de la Comissió, de 15 de desembre de 2006.  
5. D'altra banda, l'aplicació d'este règim suposa que l'ajuda total de minimis concedida a una empresa determinada no serà superior a 200.000,00 euros durant el període de tres exercicis fiscals.  
  
Article 3. Crèdit pressupostari  
La concessió de les ajudes establides en esta orde es finançarà a càrrec de la secció 11, programa 761.10, Ordenació i Promoció Comercial, de la Llei 10/2011, de Pressupostos de la Generalitat per a l'Exercici 2012, a través de les línies i pels imports globals màxims que s'indiquen a continuació:  
  
Capítol IV  
- Línia T5799, «Accions de millora de la qualitat en el comerç, emprenedorisme i continuïtat empresarial» ajudes previstes en el títol III, per un import global màxim de 200.000,00 euros.  
  
Capítol VII  
- Línia T7537, «Comerç innova», ajudes previstes en el títol II, per un import global màxim d'1.000.000,00 euros.  
Els imports globals màxims anteriors, així com el termini de presentació de sol·licituds podran ser ampliats en funció del pressupost disponible. Es delega en la directora general de Comerç i Consum l'aprovació d'estes modificacions. La resolució que es dicte en l'exercici d'esta delegació serà publicada en el Diari Oficial de la Comunitat Valenciana.  
  
Article 4. Definicions  
Als efectes de les ajudes establides en esta orde, s'entendrà per:   
  
a) Establiment comercial: aquella construcció o instal·lació de caràcter permanent, destinada a l'exercici regular d'activitats comercials considerades en l'article 5, punt 1, amb una sala de vendes i atenció al públic clarament diferenciada. En les activitats majoristes es considerarà als efectes d'esta orde l'espai destinat a emmagatzematge i processament propi de l'activitat.  
b) Sala de vendes: les dependències de l'establiment comercial destinades a l'exposició dels productes al client i a l'exercici de l'activitat de venda considerats en el punt 1 de l'article 5.  
c) Comerç associat: aquell que s'integre en cadenes voluntàries, cooperatives de detallistes o cadenes franquiciades.  
d) Comerç agrupat físicament: l'ubicat en mercats, galeries i centres comercials.  
e) Preexistència: exercici de l'activitat, amb el seu actual titular, en almenys una de les activitats fixades en l'article 5, punt 1, amb un any d'antelació a la data de finalització del termini establit en esta orde per a la presentació de sol·licituds.  
Es consideraran també preexistents, d'acord amb el que establix el paràgraf anterior, aquells supòsits en què hi ha continuïtat de l'empresa que n'és titular, és a dir, quan produint-se el canvi de persona física a jurídica, la titularitat de la majoria simple de les accions d'esta última corresponga a la persona física que anteriorment va ser titular o bé a esta mateixa persona física, el seu cònjuge o parella de fet i/o familiars fins a segon grau, sempre que estos constaren com a treballadors de l'empresa amb anterioritat a la transformació en persona jurídica. En este mateix sentit, es considerarà que hi ha continuïtat d'empresa quan l'anterior titular siga una persona física i l'empresa haja sigut transmesa mortis causa al nou titular o inter vivos pel fet d'estar l'anterior titular en situació de jubilació, gran invalidesa o invalidesa permanent absoluta reconeguda per l'Institut Nacional de la Seguretat Social. El reconeixement de qualsevol d'estes situacions podrà produir-se en este exercici o en el precedent i el nou titular haurà de complir els requisits de parentiu esmentats més amunt.  
Així mateix, es considerarà que hi ha preexistència si es produïx un relleu generacional en el comerç, complint els requisits següents: que l'anterior titular tinga mes de 60 anys, que el nou titular no supere els 35 anys, que l'establiment tinga una antiguitat no inferior a 5 anys amb el seu anterior titular i que el relleu s'efectue l'any 2012 o en l'anterior, mantenint l'activitat principal i la ubicació.  
Es considerarà preexistent en l'activitat cada un dels membres de les agrupacions de persones físiques o jurídiques, públiques o privades, comunitats de béns o qualsevol altre tipus d'unitat econòmica o patrimoni separat, sense personalitat, si s'acredita la preexistència d'estes.  
  
Es considerarà també com a establiment preexistent l'implantat amb motiu del trasllat d'un establiment anterior que complisca els requisits de preexistència, sempre que conserve l'activitat principal i l'àrea d'influència.  
f) Es consideraran emprenedors i jóvens emprenedors els que responguen respectivament a les definicions contingudes en els punts 2 i 3 de l'article 2 del Decret Llei 2/2012, de 13 de gener, del Consell, de mesures urgents de suport a la iniciativa empresarial i als emprenedors, microempreses i xicotetes i mitjanes empreses (pime) de la Comunitat Valenciana.  
  
Article 5. Beneficiaris  
1. Podran ser beneficiaris de les ajudes previstes en esta orde les empreses, qualificades com a pimes, que exercisquen o exerciran l'activitat comercial a la Comunitat Valenciana, en alguna de les següents activitats de la divisió 6 de l'Impost d'Activitats Econòmiques:  
  
- Grups 613, 614 i 615 de l'agrupació 61, excepte els epígrafs 614.1, 614.4, 615.1 i 615.5  
- Tots els grups de l'agrupació 64, excepte el 646 i 647.5  
- Tots els grups de l'agrupació 65, excepte els 654 i 655 i l'epígraf 652.1  
En cap cas seran objecte de suport les activitats de reparació i manteniment.  
2. Els beneficiaris indicats en el punt anterior hauran de complir els requisits següents:  
a) Estar legalment constituïts  
b) No estar sotmesos a les prohibicions, per a obtindre la condició de beneficiari, establides en l'article 13 de la Llei 38/2003, de 17 de novembre, General de Subvencions.  
c) Dur a terme els projectes d'actuació als seus establiments comercials ubicats a la Comunitat Valenciana  
d) Materialitzar les actuacions en establiments comercials preexistents i en nous establiments comercials per l'ampliació d'empresa preexistent o per la continuïtat empresarial definida en l'article 18 d'esta orde, ubicats almenys en planta baixa (llevat que es tracte de comerç agrupat físicament); estar vinculats directament a una activitat comercial prevista en el punt anterior i no estar destinats a funcions productives o de transformació.  
e) Complir la normativa vigent emanada d'esta Conselleria quant a la seua inscripció en els registres que pertoquen.  
  
Article 6. Condicions generals  
1. Als efectes de les ajudes regulades en esta orde, no es computaran com a despeses objecte de suport les despeses d'estudi o projecte, fons de comerç, drets de traspàs (excepte si estes estan expressament esmentades com a objecte de suport), despeses d'alta, permisos i llicències, tributs, adquisició de béns usats, arrendaments financers, despeses de reparació i compra de mercaderies objecte de comercialització.  
2. No es consideraran objecte de suport les inversions en obra civil, les despeses de dietes i desplaçaments ni les de funcionament habitual de l'empresa.  
3. Les empreses del sector de venda d'alimentació i begudes que, complint amb la reglamentació tecnicosanitària i la resta de normativa específica, disposen d'una zona de degustació al mateix establiment podran ser objecte de suport en les corresponents línies d'ajuda, sempre que l'esmentada zona no supose més del 40% de les dimensions totals de la sala de venda. Als efectes de càlcul d'esta zona, el sol·licitant haurà d'aportar un plànol a escala o acotat de la distribució de la sala de vendes, on es represente l'espai destinat a degustació, que comprendrà en tot cas la zona ocupada per taules i cadires, així com l'espai de taulell que dispose de tamborets o semblants per a facilitar la consumició de productes per part dels clients, així com l'espai comú necessari per a l'ús de la zona de degustació. L'equipament específic per a esta zona en cap cas serà objecte de suport amb càrrec a esta orde.  
  
4. En el cas de desenrotllar-se al mateix establiment distintes activitats, als efectes de l'Impost d'Activitats Econòmiques, quant a les ajudes establides en esta orde es consideraran únicament les actuacions directament vinculades a l'activitat objecte de suport. D'altra banda, aquelles actuacions que, estant directament vinculades a l'activitat objecte de suport, siguen susceptibles d'aprofitament per al desenrotllament de les activitats no objectes de suport al mateix establiment hauran de prorratejar-se prenent com a referència el volum de negoci atribuïble a cada activitat, llevat que en el desenrotllament de cada ajuda s'especifique una altra condició.  
5. Les pimes que hagen obtingut suports per al mateix fi en els quatre anys anteriors al de vigència d'esta orde podran ser beneficiàries de les ajudes que s'hi recullen, si bé la suma d'allò que s'ha obtingut en el període esmentat i l'ajuda que s'ha de percebre en este exercici no podrà en cap cas superar l'import global màxim establit per a cada ajuda en esta orde.  
6. Les ajudes establides en l'article 17.1 es consideren incompatibles entre si.  
  
Article 7. Definició de pime i microempresa  
1. Als efectes de les ajudes regulades en esta orde s'entendran per pimes aquelles empreses que complisquen els requisits següents:  
a) Que ocupen menys de 250 persones.  
b) Que el seu volum de negocis anual no excedisca de 61.821.423,00 d'euros o que el seu balanç general anual no excedisca de 97.129.084,00 d'euros.  
2. En la categoria de pime, es definix microempresa aquella que ocupa menys de 10 persones i que té un volum de negocis o un balanç general anual que no supera els 2.000.000,00 d'euros.  
3. El còmput dels efectius i imports financers assenyalats s'efectuarà tal com disposa l'annex I del Reglament (CE) número 800/2008, de la Comissió, de 6 d'agost de 2008, Reglament General d'Exempció per Categories (DOUE L 214, de 9 d'agost de 2008).  
  
Article 8. Presentació de sol·licituds i termini  
1. Les sol·licituds, per a l'obtenció de les ajudes regulades per esta orde, hauran d'adreçar-se a la Direcció General de Comerç i Consum i es presentaran, una per cada ajuda i establiment que se sol·licite, si pertoca, utilitzant l'imprés i annex normalitzats, als corresponents servicis territorials de Comerç i Consum o en qualssevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
Així mateix, podrà realitzar-se la presentació telemàtica de les sol·licituds i per a això s'accedirà al catàleg de servicis públics interactius de la Generalitat, accessible a través de i se seleccionarà el servici corresponent. Per a poder accedir a este sistema telemàtic, el sol·licitant haurà de disposar de firma electrònica avançada, bé amb el certificat reconegut d'entitat (persones jurídiques), o bé amb el certificat reconegut per a ciutadans (persona física), ambdós emesos per l'Autoritat de Certificació de la Comunitat Valenciana. En el cas de presentar un certificat digital de persona física i que s'actue en representació d'una persona jurídica, s'haurà d'inscriure prèviament al Registre de Representacions de Caràcter Voluntari davant de la Generalitat per a la realització de tràmits per via telemàtica. Si alguns dels documents que cal aportar junt amb la sol·licitud no poden ser presentats de forma telemàtica, se'n farà el lliurament per registre d'entrada, en el termini més breu possible dins del que establix el punt 5 d'este article.  
  
2. Les sol·licituds hauran d'acompanyar-se dels documents que s'indiquen a continuació:  
a) Autorització expressa a la Conselleria d'Economia, Indústria i Comerç perquè esta comprove les dades d'identitat del sol·licitant o, en cas de tractar-se una persona jurídica, del seu representant, de conformitat amb el Decret 165/2011, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic. No obstant això, si de la comprovació efectuada resulta alguna discordança amb les dades facilitades pel mateix interessat, l'òrgan instructor estarà facultat per a realitzar les actuacions procedents per a aclarir-la. Si el sol·licitant no hi presta el consentiment, haurà d'aportar una fotocòpia del document nacional d'identitat.  
Quan es tracte d'una persona jurídica caldrà aportar-ne, a més, la documentació acreditativa i identificativa, consistent en una fotocòpia de l'escriptura de constitució o dels estatuts actualitzada i l'acreditació de la inscripció al Registre Mercantil o registre corresponent, així com de la targeta d'identificació fiscal. En el cas que esta haguera sigut aportada anteriorment i no haguera patit cap variació, n'hi haurà prou amb el certificat del secretari de l'entitat que acredite que no s'ha produït cap canvi en la documentació identificativa de l'entitat i de la vigència del nomenament del president o de qui tinga la representació en la data que es presente la sol·licitud.   
  
b) Certificat expedit per l'Agència Estatal de l'Administració Tributària sobre l'Impost d'Activitats Econòmiques.  
c) Memòria, firmada, on s'especifiquen els objectius de la proposta en relació amb l'empresa i l'establiment objecte de l'actuació, així com un programa d'actuació que en garantisca l'execució en l'exercici en què es concedix la subvenció.  
d) Pressupostos o factures proforma detallats per partides i preus unitaris que hauran de ser externs a l'empresa, excepte quan es tracte de les ajudes establides en el títol III.  
e) Dades de domiciliació bancària: si el compte bancari no ha sigut utilitzat en les relacions amb esta Conselleria, s'aportarà el model de domiciliació bancària degudament omplit; i, si no, s'indicarà el número del compte utilitzat anteriorment i donat d'alta a estos efectes.  
  
f) Autorització a la Conselleria d'Economia, Indústria i Comerç perquè esta obtinga de forma directa, a través de certificats telemàtics, l'acreditació del compliment d'obligacions tributàries i enfront de la Seguretat Social, en els termes que disposen els articles 18 i 19 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions. La Direcció General de Comerç i Consum es reserva el dret de requerir el sol·licitant si la informació obtinguda presenta alguna incidència.   
  
No obstant això, el sol·licitant podrà denegar expressament esta autorització, i haurà d'aportar llavors els certificats que s'indiquen a continuació, i que tindran un període de validesa de sis mesos comptar des de la data en què s'expedisca:  
- De l'Agència Estatal d'Administració Tributària, el certificat que acredite que el sol·licitant està al corrent de les seues obligacions tributàries.   
- De la Tresoreria General de la Seguretat Social, el certificat que acredite que el sol·licitant està al corrent en el compliment de les seues obligacions amb la Seguretat Social.  
- Dels servicis territorials de la Conselleria d'Hisenda i Administració Pública, el certificat acreditatiu del fet que el sol·licitant no té deutes de naturalesa tributària amb la Generalitat.   
En este sentit, els certificats expedits per les administracions tributàries i per la Seguretat Social tindran una validesa de sis mesos des de la data en què s'expedisquen, d'acord amb el que establix l'article 23.3 del Reial Decret 887/2006, pel qual s'aprova el Reglament de la Llei 38/2003, General de Subvencions.  
g) Declaració responsable que acredite que el sol·licitant no està sotmés a les prohibicions per a obtindre la condició de persona beneficiària establides en l'article 13 de l'LGS, no és deutor de la Generalitat per reintegrament de subvencions, complix amb els requisits exigits en la normativa reguladora, disposa de la documentació que així ho acredita i es compromet a mantindre el seu compliment fins a la finalització del procediment.   
h) Declaració responsable relativa al compliment dels requisits establits en l'article 7, acompanyada de:  
- Còpia compulsada de l'últim butlletí de cotització a la Seguretat Social o de la documentació que acredite el nombre dels treballadors per compte d'altri que presten els seus servicis en l'empresa.  
- Còpia compulsada de l'últim balanç general anual o de la documentació fiscal que acredite el volum de negoci, corresponents a l'últim exercici comptable tancat.  
i) Si pertoca, documentació civil, mercantil i laboral que acredite l'existència de la continuïtat d'empresa o altres formes de preexistència definides en l'article 4.e.  
j) Declaració responsable de les ajudes de minimis concedides per qualsevol projecte a l'empresa durant els dos exercicis fiscals anteriors i durant l'exercici fiscal en curs, amb la indicació d'import, organisme, data de concessió i règim d'ajudes en què s'empara; o si pertoca, declaració de no haver-ne rebut cap. Així mateix, es presentarà una declaració responsable sobre les ajudes rebudes per als mateixos costos subvencionables a fi de comprovar que no se superen els límits de l'article 2.5 del reglament de minimis adés esmentat.   
k) Declaració responsable acreditativa del fet que l'empresa no està en crisi, en el sentit de les directrius comunitàries sobre ajudes estatals de salvament i de reestructuració d'empreses en crisi (DOUE C 244, d'1 d'octubre de 2004).  
l) Declaració responsable sobre el compliment de la normativa sobre integració laboral de persones amb discapacitat o, si pertoca, d'estar-ne exempt.  
m) Document d'avaluació ambiental tutelat lligat al projecte europeu LIFE+Green Commerce, diagnòstic o auditoria que determine les actuacions que cal realitzar si se sol·licita suport per l'article 17.1.c.  
n) Documentació acreditativa de la preexistència de qualsevol tipus d'activitat empresarial al local, quan es tracte de les ajudes disposades en l'article 18.  
ñ) En el cas que la sol·licitud siga formulada per un emprenedor o jove emprenedor, documentació acreditativa del compliment dels requisits continguts en els punts 2 i 3 de l'article 2 del Decret Llei 2/2012, de 13 de gener, del Consell, de mesures urgents de suport a la iniciativa empresarial i als emprenedors, microempreses i xicotetes i mitjanes empreses (pime) de la Comunitat Valenciana  
3. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb esta orde resulte exigible, es requerirà l'interessat perquè en el termini de 10 dies esmene la falta o adjunte els documents preceptius, amb la indicació que, si no ho fa així, es considerarà que en desistix de la petició.  
  
4. La informació d'esta convocatòria i els impresos normalitzats de sol·licitud estaran disponibles a la pàgina web de la Generalitat , a partir del dia que es publique en el Diari Oficial de la Comunitat Valenciana.  
5. El termini de presentació de sol·licituds serà de 20 dies hàbils a partir de la publicació d'esta orde en el Diari Oficial de la Comunitat Valenciana.  
  
Article 9. Criteris d'avaluació  
Per a la concessió de les subvencions es tindran en compte els següents criteris objectius, que serviran de base per a adoptar la resolució:  
9.1. Ajudes previstes en el títol II, Comerç innova  
a) En funció de la destinació de l'actuació:  
1. Inversions derivades de la realització d'avaluacions ambientals tutelades lligades al projecte europeu LIFE+Green Commerce o d'altres auditories o estudis de diagnòstic previ (article 17.1.c): 30 punts.  
  
2. Inversions en integració comercial (article 17.1.b): 20 punts  
  
3. Inversions en equipament (article 17.1.a): 10 punts  
b) Ser microempresa: 5 punts  
c) Estar l'establiment per al qual se sol·licita suport ubicat en un mercat municipal: 3 punts  
d) Població del municipi o nucli de població en què realitze la inversió: 15 punts quan es tracte de municipis o nuclis de població de menys de 3.000 habitants, 10 punts quan es tracte de municipis o nuclis de població de menys de 5.000 habitants, 5 punts quan es tracte de municipis o nuclis de població de menys de 10.000 habitants i 0 punts en la resta dels casos.  
9.2. Ajudes previstes en el títol III, Continuïtat empresarial  
a) Existència d'una gerència de centre urbà, reconeguda per la Conselleria, que actue en l'àmbit en què pretenga implantar-se: 20 punts.  
  
b) Comerç associat: 10 punts quan es tracte de comerç associat o integrat i 0 punts en la resta de casos.  
c) Temps transcorregut des del cessament de l'activitat al local en què s'implantarà la nova activitat: 2 punts per cada any complet o fracció, comptats des de la data de cessament efectiu de l'activitat fins al dia 1 de gener de 2012.  
d) Població del municipi o nucli de població en què realitze l'actuació: 15 punts quan es tracte de municipis o nuclis de població de menys de 3.000 habitants, 10 punts quan es tracte de municipis o nuclis de població de menys de 5.000 habitants, 5 punts quan es tracte de municipis o nuclis de població de menys de 10.000 habitants i 0 punts en la resta dels casos.  
e) Emprenedorisme: 20 punts si el sol·licitant és un jove emprenedor, 15 si es tracta d'un emprenedor i 0 en la resta dels casos.  
  
Article 10. Tramitació i resolució del procediment  
1. La Direcció General de Comerç i Consum, òrgan instructor del procediment, podrà demanar al sol·licitant l'aportació addicional d'altres documents o dades aclaridores que estime necessaris per a resoldre sobre la sol·licitud presentada.  
2. Una vegada examinades les sol·licituds, aquelles que complisquen i acrediten els requisits d'esta orde seran avaluades per una comissió qualificadora (formada pel subdirector general de Comerç i Consum, els caps dels servicis territorials de Comerç i Consum d'Alacant, Castelló i València i el cap del Servici de Promoció del Comerç i Artesania), que elaborarà les corresponents propostes de concessió de les ajudes i en determinarà les quanties.  
El règim jurídic de la comissió és l'establit en el capítol II del títol II de la Llei 30/1992, de Règim Jurídic de les Administracions Públiques i del Procediment Administratiu Comú.  
  
Article 11. Resolució de concessió d'ajuda  
1. El procediment de concessió de les subvencions es tramitarà en règim de concurrència competitiva, que es realitzarà per mitjà de la comparació de les sol·licituds presentades, amb l'objectiu d'establir-hi una prelació, d'acord amb els criteris de valoració que s'establixen en esta orde. No obstant això, no serà necessari fixar un orde de prelació entre les sol·licituds presentades que complisquen els requisits establits en el cas que el crèdit consignat en la convocatòria siga suficient, en consideració al nombre de sol·licituds una vegada haja finalitzat el termini de presentació.  
2. En cas d'empat, tindran preferència en l'adjudicació aquelles empreses que acrediten que disposen, amb anterioritat a la publicació d'esta convocatòria, d'un major percentatge de treballadors discapacitats en relació amb la seua plantilla, o bé es comprometen a contractar un percentatge major de treballadors discapacitats durant l'àmbit temporal de l'ajuda o subvenció. Si persistix l'empat, es resoldrà per la major puntuació obtinguda en els successius criteris de valoració previstos en esta orde, i si l'empat persistix es resoldrà per la data d'entrada de la sol·licitud.  
3. La subvenció per a les actuacions establides en esta orde es calcularà aplicant el percentatge que resulte segons el règim de concurrència competitiva, arredonida a l'últim euro sencer.  
  
4. El termini màxim per a resoldre i notificar la concessió de les ajudes que s'establixen en esta orde serà de sis mesos comptats des de la data límit establida en esta orde per a la presentació de les sol·licituds.  
  
5. Una vegada transcorregut el termini sense que s'haja dictat una resolució, s'entendrà desestimada la sol·licitud de concessió de l'ajuda, en els termes que disposa l'article 44 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
6. La resolució es notificarà als interessats en els termes que disposa l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Les notificacions es realitzaran utilitzant mitjans electrònics sempre que la sol·licitud de subvenció s'haja presentat telemàticament o en el cas que l'interessat haja assenyalat este mitjà com a preferent i no haja optat amb posterioritat per un mitjà diferent, tal com establixen els articles 27 i 28 de la Llei 11/2007, de 22 de juny, d'Accés Electrònic dels Ciutadans als Servicis Públics. Els avisos de les notificacions telemàtiques s'enviaran a l'adreça de correu electrònic omplida en la sol·licitud general de subvenció. Una vegada rebut l'avís, o sempre que l'interessat ho desitge, es podrà acudir a l'àrea personal de teletramitació que la Generalitat posa a disposició seua a través del portal de tramitació telemàtica , on podrà accedir a les notificacions efectuades, i haurà de justificar-ne la recepció de la lectura.  
  
7. Les subvencions concedides seran publicades en el Diari Oficial de la Comunitat Valenciana, amb la indicació de la convocatòria, del programa i del crèdit pressupostari a què s'imputen, beneficiari, quantitat concedida i finalitat o finalitats de la subvenció.  
8. Les resolucions a què es referixen els paràgrafs anteriors posen fi a la via administrativa i podrà interposar-s'hi un recurs de reposició davant de l'òrgan que va dictar l'acte, en el termini d'un mes comptat des de l'endemà de la notificació de la resolució corresponent, o un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la notificació de la resolució corresponent.  
  
Article 12. Resolució d'incidències  
1. La Direcció General de Comerç i Consum, per delegació del conseller d'Economia, Indústria i Comerç, resoldrà les incidències que es produïsquen després de la concessió esmentada. Es delega també expressament en el titular de l'òrgan la correcció, si pertoca, dels errors que puguen produir-se en la concessió de les ajudes.  
  
2. Les modificacions que tinguen lloc com a conseqüència de la resolució d'incidències no podran comportar un canvi en la baremació efectuada per a l'adjudicació.  
  
Article 13. Control de les accions  
La Direcció General de Comerç i Consum realitzarà el control i seguiment de les actuacions a través de les accions que considere necessàries.  
  
Article 14. Liquidació de les ajudes  
1. La liquidació de les ajudes s'efectuarà una vegada executat el projecte en la seua totalitat, d'acord amb la sol·licitud presentada i en els termes fixats per a la concessió de l'ajuda.  
2. Als efectes del que establix el punt anterior, els beneficiaris, fins al 15 d'octubre de 2012 inclusivament, i llevat que per circumstàncies concurrents es determine un termini distint en la resolució de concessió de l'ajuda, hauran de presentar:  
a) La justificació de la despesa realitzada, que revestirà la forma de compte justificatiu, s'efectuarà per mitjà d'una relació detallada de les actuacions realitzades, objecte de suport per la subvenció, amb la indicació de cada una de les despeses produïdes (amb identificació del creditor i del document, el seu import, data d'emissió i data de pagament), i s'hi manifestarà expressament que s'ha complit l'objecte de la subvenció i que els béns o millores es destinaran als fins concrets per als quals es va concedir la subvenció, per un període no inferior a cinc anys en cas de béns inscriptibles en un registre públic, ni a dos anys per a la resta de béns.  
b) Acreditació de l'import, procedència i aplicació dels fons propis i d'altres subvencions i ingressos amb què, a més de la subvenció, hagen sigut finançades les actuacions. Amb este fi el beneficiari presentarà una declaració responsable detallada.  
c) Justificants originals de les despeses realitzades: factures i la resta de documents de valor probatori equivalent, amb validesa en el tràfic jurídic mercantil o amb eficàcia administrativa, justificatius de la despesa efectuada, expedits d'acord amb la normativa vigent. Les factures hauran de disposar de les dades formals que exigix per a la seua expedició el Reial Decret 1496/2003, de 28 de novembre, pel qual s'aprova el reglament que regula les obligacions de facturació i es modifica el Reglament de l'Impost sobre el Valor Afegit.  
Així mateix, es presentarà la documentació acreditativa del pagament: rebuts, transferències o càrrecs bancaris o, si pertoca, una còpia dels efectes mercantils lliurats al proveïdor o creditor garantits per una entitat financera o companyia d'assegurances.  
d) Documentació acreditativa, si pertoca, del compliment de les obligacions i condicions que s'hagueren establit en la resolució.  
  
e) En el cas que el beneficiari n'haja denegat expressament el consentiment perquè la Conselleria obtinga directament els corresponents certificats telemàtics, l'acreditació que el beneficiari està al corrent en el compliment de les seues obligacions tributàries i amb la Seguretat Social.  
f) Quan l'import de la despesa subvencionable supere la quantia de 18.000,00 euros en el supòsit de subministrament de béns d'equip o prestació de servicis per empreses de consultoria o assistència tècnica, el beneficiari haurà d'aportar també una justificació d'haver sol·licitat com a mínim tres ofertes de diferents proveïdors, llevat que no existisca en el mercat suficient nombre d'entitats que ho subministren o presten, i justificació de la triada quan no recaiga en la proposta econòmica més avantatjosa.  
  
Article 15. Obligacions del beneficiari  
Són obligacions del beneficiari:  
- Complir l'objectiu, executar el projecte o realitzar l'activitat que fonamenta la concessió de la subvenció.  
- Acreditar la realització de l'actuació, així com el compliment dels requisits i condicions que determinen la concessió de l'ajuda.  
  
- Fer constar, si pertoca, de manera explícita, en la difusió de les actuacions subvencionades, el suport de la Conselleria d'Economia, Indústria i Comerç i, si és procedent, del Fons Europeu de Desenrotllament Regional.  
- Comunicar, en qualsevol moment de la vigència de l'expedient, i en tot cas amb anterioritat a la justificació de l'actuació subvencionada, altres ajudes públiques o privades que haguera obtingut o sol·licitat per al mateix projecte després de la data de presentació de la sol·licitud.  
  
- En el cas d'ajudes a la inversió, destinar els béns objecte de subvenció al fi concret per al qual es va concedir, durant un període mínim de cinc anys en cas de béns inscriptibles en un registre públic, o de dos anys per a la resta de béns.  
- El sotmetiment a les actuacions de control financer de la Intervenció General de la Generalitat i, si pertoca, dels òrgans competents del Fons Europeu de Desenrotllament Regional en relació amb les ajudes concedides.  
- Disposar de llibres comptables, registres diligenciats i la resta de documents degudament autenticats en els termes exigits per la legislació aplicable a la pime beneficiària de l'ajuda, amb la finalitat de garantir l'adequat exercici de les facultats de comprovació o control.  
  
- Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de verificació i control.  
  
Article 16. Minoració i resolució de l'ajuda concedida  
1. L'alteració d'alguna de les característiques no substancials de l'actuació aprovada, l'incompliment d'alguna de les condicions establides en la resolució, l'execució inadequada de part de la despesa aprovada, l'execució parcial o per menor import, la justificació insuficient d'alguna de les despeses realitzades efectivament o la concessió d'altres ajudes públiques o privades, després de la presentació de la sol·licitud, si en el seu conjunt excedixen dels límits establits, podrà donar lloc a la minoració de la subvenció concedida.  
2. L'incompliment pel beneficiari de qualsevol dels requisits, condicions i la resta de circumstàncies que van donar lloc a l'atorgament de la subvenció, el fet d'estar iniciat el projecte en la data de presentació de la sol·licitud, així com l'incompliment de les obligacions imposades al beneficiari, la variació de la finalitat de l'actuació o la falta de justificació de la realització d'esta en els terminis establits a este efecte comportaran que l'òrgan competent per a la concessió de les ajudes incoe el corresponent expedient, que podrà finalitzar, si pertoca, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.   
  
  
TÍTOL II  
Comerç Innova  
  
Article 17. Accions i quanties susceptibles de suport  
1. Seran objecte de suport les inversions que es concreten en alguna de les actuacions següents:  
a) Modernització establiment. Es considerarà objecte de suport l'adquisició d'equipament per a l'establiment comercial en, almenys, una de les matèries següents:   
- Exposició, emmagatzematge i venda del producte  
- Senyalització i identificació de l'establiment  
- Informàtica per a la implantació de sistemes d'informació, gestió i comunicació. Es considerarà objecte de suport la creació de pàgines web i se n'exclouran els programes i aplicacions.  
- Sistemes de seguretat  
- Accessibilitat  
- Estalvi energètic  
- Tractament de residus  
b) Integració comercial. Es consideraran objectes de suport els recursos invertits per l'empresa per a la seua participació o accés a la forma associada o integrada, independentment de la forma jurídica que esta adopte, així com les inversions necessàries per a l'adequació de l'establiment comercial a este efecte. En este cas, no serà necessari acreditar preexistència.  
c) Innovació comercial. Es considerarà objecte de suport la realització de les inversions, definides per un document d'avaluació ambiental tutelat, lligades al projecte europeu LIFE+Green Commerce o d'altres auditories o estudis de diagnòstic de punt de venda, diagnòstics d'innovació del punt de venda o auditories d'innovació, que tinguen el suport d'esta Conselleria o que complisquen els requisits exigits en la convocatòria anual en què va ser realitzat, si pertoca.   
2. Podran concedir-se suports fins al 35%, amb el límit de 25.000,00 euros sobre les actuacions considerades subvencionables.  
3. S'exigirà una inversió objecte de suport no inferior a 5.000,00 euros perquè les actuacions puguen ser subvencionades.  
  
TÍTOL III  
Continuïtat Empresarial  
  
Article 18. Accions i quanties susceptibles de suport  
1. Les ajudes hauran d'anar destinades a finançar les despeses corrents derivades del manteniment o de la implantació de l'activitat comercial en un mateix local per un nou titular, amb motiu del cessament en l'activitat empresarial del seu titular anterior.   
2. Les despeses susceptibles d'obtindre finançament per este concepte són les següents:  
a) Estudis de viabilitat i factibilitat comercial  
b) Despeses de gestoria, notaria i registres necessaris per a la constitució de l'empresa o per a l'inici de l'activitat  
c) Despeses de traspàs de local satisfetes al titular anterior  
d) Despeses de lloguer de local produïdes des de la data de presentació de la sol·licitud fins al 30 de setembre de 2012  
3. El cessament de l'activitat econòmica al local on es pretenga desenrotllar l'activitat comercial per part del sol·licitant haurà d'haver-se produït durant l'exercici 2012 o l'immediatament anterior.  
4. L'ajuda que es concedix per al total de les accions considerades objecte de suport serà fins al 100%, amb el límit de 6.000,00 euros per establiment, no podent sobrepassar l'ajuda per a accions previstes en el punt 2.d els 2.000,00 euros.  
  
Article 19. Requisits  
En el moment de presentar la sol·licitud, al local on es desenrotllarà l'activitat haurà d'exercir-se una activitat econòmica o bé acreditar que prèviament es va exercir durant almenys dos anys, i que esta va cessar després del 31 de desembre de 2010.  
  
DISPOSICIONS ADDICIONALS  
  
Primera  
Les ajudes establides en esta orde podran estar cofinançades pel Fons Europeu de Desenrotllament Regional a través del Pla de Millora de la Qualitat del Ministeri d'Indústria, Turisme i Comerç.  
  
Segona  
1. En el cas que els documents exigits que han d'adjuntar-se a la sol·licitud de concessió d'ajudes ja estiguen en poder de qualsevol òrgan de l'administració actuant, el sol·licitant podrà acollir-se al que establix l'apartat f de l'article 35 de la Llei 30/1992, de Règim Jurídic de les Administracions Públiques i del Procediment Administratiu Comú, sempre que es faça constar la data i l'òrgan o dependència en què van ser presentats o, si pertoca, emesos i quan no hagen transcorregut més de cinc anys des de la finalització del procediment a què corresponguen.  
  
2. En els supòsits d'impossibilitat material d'obtindre el document, l'òrgan competent podrà requerir al sol·licitant la presentació o, si no n'hi ha, l'acreditació per altres mitjans dels requisits a què es referix el document.  
  
Tercera  
1. En el supòsit d'ajudes cofinançades amb fons comunitaris serà aplicable el procediment establit en esta orde, adequant-se a les especialitats i complint els requisits que, si pertoca, es determinen en relació amb estes.  
2. La publicitat de les esmentades ajudes haurà de realitzar-se d'acord amb la normativa comunitària en la matèria.  
3. Les ajudes regulades en esta orde no s'acumularan a cap ajuda pública corresponent a les mateixes despeses subvencionables si l'acumulació esmentada comporta una intensitat d'ajuda superior a l'establida per a les circumstàncies concretes de cada cas en un reglament d'exempció per categories o en una decisió adoptada per la Comissió.  
  
  
DISPOSICIONS FINALS  
  
Primera  
Es faculta la Secretaria Autonòmica d'Economia, Indústria i Comerç per a dictar les resolucions necessàries per al desenrotllament, eficàcia i execució de la present orde.  
  
Segona  
Esta orde entrarà en vigor l'endemà del dia que es publique en el Diari Oficial de la Comunitat Valenciana.  
  
València, 20 d'abril de 2012  
  
El conseller d'Economia, Indústria i Comerç,  
MÁXIMO BUCH TORRALVA